Potrivit datelor oferite recent de Institutul de Pneumoftiziologie "Marius Nasta" din București, anul trecut rata incidenţei tuberculozei a fost de 48/100.000 de locuitori, fiind înregistrate 9.572 de cazuri, dintre care 429 la copii. Datele au scos la iveală că anul 2023 a fost al treilea an consecutiv de creştere a numărului de cazuri de tuberculoză din țara noastră. Alături de Covasna, Bistriţa-Năsăud, Alba și Braşov, Sălajul se numără printre județele cu mai puţin de 30 de cazuri/100.000 de locuitori. De asemenea, în Botoşani, Sălaj şi Covasna s-au înregistrat cele mai puține cazuri de îmbolnăviri la copii. Potrivit datelor oferite de conducerea Direcției de Sănătate Publică Sălaj, cazurile de tuberculoză din județul nostru au avut un trend descendent anul trecut, înregistrându-se o scădere a cazurilor noi cu circa 10% față de anul 2022. De asemenea, cifrele arată că valorile la nivel de județ, înregistrate în perioada analizată, s-au situat sub media îmbolnăvirilor pe țară. Din punct de vedere a repartiției cazurilor în Sălaj, se observă o frecvență a îmbolnăvirilor în rural și în special la copiii cu vârstă de peste 15 ani. Potrivit specialiştilor, principalii factori responsabili de creşterea tuberculozei la copii sunt: intrare în contact cu adulţi bolnavi sau cu persoane infectate din mediul lor (în familie, comunitate sau în instituţii de învăţământ), accesul limitat la sisteme de sănătate în anumite zone din mediul rural care duce la întârzierea stabilirii diagnosticului şi tratamentului, precum și o imunitatea slăbită.